KOMISSION TÄYTÄNTÖÖNPANOASETUS (EU) 2021/665,

annettu 22 päivänä huhtikuuta 2021,

täytäntöönpanoasetuksen (EU) 2017/373 muuttamisesta siltä osin kuin on kyse ilmaliikenteen hallinta- ja lennonvarmistuspalvelujen sekä muiden ilmaliikenteen hallintaverkon toimintojen palveluntarjoajille valvottuun ilmatilaan nimetyssä U-space-ilmatilassa asetettavista vaatimuksista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 216/2008, (EY) N:o 552/2004 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 43 artiklan,

sekä katsoo seuraavaa:

(1) Komission täytäntöönpanoasetuksessa (EU) 2017/373 (2) säädetään ilmaliikenteen hallinta- ja lennonvarmistuspalvelujen (ATM/ANS-palvelujen) sekä muiden ilmaliikenteen hallintaverkon toimintojen (ATM-verkkotoimintojen) tarjoamista yleiselle ilmaliikenteelle koskevista yhteisistä vaatimuksista ja näiden valvonnasta.

(2) Komission täytäntöönpanoasetuksen (EU) 2021/664 (3) hyväksymisen myötä U-space-ilmatila voitaisiin nimetä valvottuun ilmatilaan, jossa miehitetyt ilma-alukset toimivat miehittämättömien ilma-alusten rinnalla. Tällaisen lentotoiminnan turvallisuuden varmistamiseksi täytäntöönpanoasetusta (EU) 2017/373 olisi muutettava sisällyttämällä siihen ilmaliikennepalvelujen tarjoajia koskevat tarvittavat vaatimukset siltä osin kuin on kyse koordinoinnista U-space-palveluntarjoajien ja, jos tällainen on, yksinoikeudella toimivien tietopalvelun tarjoajien kanssa.

(3) Lennonvarmistuspalvelujen tarjoajien olisi valvottuun ilmatilaan nimetyssä U-space-ilmatilassa edelleen oltava vastuussa lennonvarmistuspalvelujen tarjoamisesta miehitettyjen ilma-alusten käyttäjille. Ilmaliikennepalvelujen tarjoajien olisi myös toteutettava niin sanottu dynaaminen U-space-ilmatilan uudelleenjärjestely sen varmistamiseksi, että miehitetyt ja miehittämättömät ilma-alukset pysyvät turvallisesti erillään toisistaan.

(4) Asianomaisten ilmaliikennepalveluyksiköiden, U-space-palveluntarjoajien, miehittämättömien ilma-alusjärjestelmien käyttäjien ja, jos tällainen on, yksinoikeudella toimivien tietopalvelun tarjoajien välillä olisi otettava käyttöön erityiset menetelmät ja viestintäjärjestelyt sen varmistamiseksi, että kaikki operatiiviset sidosryhmät soveltavat koordinoidusti U-space-ilmatilan dynaamista uudelleenjärjestelyä.

(5) Tämän asetuksen asianmukaisen täytäntöönpanon varmistamiseksi jäsenvaltioille ja asianomaisille sidosryhmille olisi annettava riittävästi aikaa mukauttaa menettelynsä uuteen sääntelykehykseen ennen tämän asetuksen soveltamista.

(6) Euroopan unionin lentoturvallisuusvirasto ehdotti asetuksen (EU) 2018/1139 75 artiklan 2 kohdan b ja c alakohdan sekä 76 artiklan 1 kohdan mukaisesti toimenpiteitä lausunnossaan N:o 01/2020 (4).

(7) Sen vuoksi täytäntöönpanoasetusta (EU) 2017/373 olisi muutettava.

(8) Tässä asetuksessa säädetyt toimenpiteet ovat asetuksen (EU) 2018/1139 127 artiklalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2017/373 muuttaminen Muutetaan täytäntöönpanoasetus (EU) 2017/373 seuraavasti: 1) Lisätään liitteeseen I kohdat seuraavasti: ”260) ’U-space-ilmatilalla’ jäsenvaltioiden nimeämää UAS-ilmatilavyöhykettä, jolla miehittämättömillä ilma-alusjärjestelmillä voidaan harjoittaa toimintaa ainoastaan U-space-palvelujen tukemana; 261) ’U-space-palvelulla’ palvelua, joka perustuu digitaalisiin palveluihin ja toimintojen automatisointiin ja joka on suunniteltu tukemaan suuren miehittämättömien ilma-alusjärjestelmien määrän turvallista, turvattua ja tehokasta pääsyä U-space-ilmatilaan; 262) ’yhteisellä tietopalvelulla’ palvelua, joka koostuu staattisen ja dynaamisen datan jakamisesta U-space-palvelujen tarjoamisen mahdollistamiseksi miehittämättömien ilma-alusten liikenteen hallintaa varten; 263) ’dynaamisella ilmatilan uudelleenjärjestelyllä’ U-space-ilmatilan tilapäistä muuttamista miehitetyn liikenteen kysynnän lyhyen aikavälin muutosten huomioon ottamiseksi mukauttamalla kyseisen U-space-ilmatilan maantieteellisiä rajoja.” 2) Lisätään liitteen IV osastossa A olevaan 1 jaksoon ATS.OR.127 kohta seuraavasti: ”ATS.OR.127 Ilmaliikennepalvelujen tarjoajien U-space-ilmatilassa suorittama koordinointi Ilmaliikennepalvelujen tarjoajien on a) tarjottava syrjimättömin perustein miehitettyjä ilma-aluksia koskevat asiaankuuluvat liikennetiedot, jotka ovat komisssion täytäntöönpanoasetuksessa (EU) 2021/664 (*1) tarkoitettujen yhteisten tietopalvelujen osana tarpeen sellaista U-space-ilmatilaa varten, joka on perustettu valvottuun ilmatilaan, jossa ilmaliikennepalvelujen tarjoaja on nimetty tarjoamaan palvelujaan; b) otettava käyttöön koordinointimenetelmät ja viestintäjärjestelyt asianomaisten ilmaliikennepalveluyksiköiden, U-space-palveluntarjoajien ja, jos tällainen on, yksinoikeudella toimivien tietopalvelun tarjoajien välillä, jotta tämä data voidaan toimittaa. (*1) Komission täytäntöönpanoasetus (EU) 2021/664, annettu 22 päivänä huhtikuuta 2021, U-spacen sääntelykehyksestä (EUVL L 139, 23.4.2021, s. 161).”" 3) Lisätään liitteen IV osastossa B olevaan 2 jaksoon ATS.TR.237 kohta seuraavasti: ”ATS.TR.237 U-space-ilmatilan dynaaminen uudelleenjärjestely Lennonjohtoyksiköiden on a) rajoitettava tilapäisesti sitä aluetta nimetyssä U-space-ilmatilassa, jolla miehittämättömillä ilma-alusjärjestelmillä voidaan harjoittaa toimintaa, jotta miehitetyn liikenteen kysynnän lyhyen aikavälin muutokset voidaan ottaa huomioon mukauttamalla U-space-ilmatilan sivu- ja pystysuuntaisia rajoja; b) varmistettava, että asiaankuuluville U-space-palveluntarjoajille ja, jos tällainen on, yksinoikeudella toimiville yhteisen tietopalvelun tarjoajille ilmoitetaan oikea-aikaisesti ja tehokkaasti nimetyn U-space-ilmatilan aktivoimisesta, deaktivoimisesta ja tilapäisistä rajoituksista.”

2 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 26 päivästä tammikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä huhtikuuta 2021. Komission puolesta Puheenjohtaja Ursula VON DER LEYEN

(1) EUVL L 212, 22.8.2018, s. 1.

(2) Komission täytäntöönpanoasetus (EU) 2017/373, annettu 1 päivänä maaliskuuta 2017, ilmaliikenteen hallinta- ja lennonvarmistuspalvelujen sekä muiden ilmaliikenteen hallintaverkon toimintojen palveluntarjoajia koskevista yhteisistä vaatimuksista ja näiden palveluntarjoajien valvonnasta, asetuksen (EY) N:o 482/2008 sekä täytäntöönpanoasetusten (EU) N:o 1034/2011, (EU) N:o 1035/2011 ja (EU) 2016/1377 kumoamisesta ja asetuksen (EU) N:o 677/2011 muuttamisesta (EUVL L 62, 8.3.2017, s. 1).

(3) Komission täytäntöönpanoasetus (EU) 2021/664, annettu 22 päivänä huhtikuuta 2021, U-spacen sääntelykehyksestä (ks. tämän virallisen lehden s. 161).

(4) https://www.easa.europa.eu/document-library/opinions